ไทย-จีน ผลักดันการค้าการลงทุน เร่งขับเคลื่อน พัฒนาส่งออกสินค้าไทยไปจีน
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า การประชุมคณะอนุกรรมาธิการว่าด้วยการค้าการลงทุน ไทย-จีน หรือ sub committee ไทย-จีน ครั้งที่ 2 ผ่านระบบการประชุมทางไกล ร่วมกับนายหลี่เฟย ผู้ช่วยรัฐมนตรีว่าการกระทรวงพาณิชย์ของจีน หารือประเด็นเศรษฐกิจการค้าและการลงทุนระหว่างกัน ซึ่งจะช่วยผลักดันประเด็นสำคัญ เช่น การเปิดตลาดสินค้าของไทยไปจีน การเร่งสร้างลานตรวจสอบสินค้าผลไม้ที่ด่านรถไฟโม่ฮาน และขอให้ทางการจีนผ่อนปรนมาตรการส่งออกปุ๋ยเคมี เพื่อให้เกษตรกรไทยสามรถนำเข้าปุ๋ยจากจีนได้เร็วขึ้น รวมถึงการเตรียมประชุมคณะกรรมการร่วมว่าด้วยการค้าการลงทุนและความร่วมมือทางเศรษฐกิจ ไทย-จีน หรือ JC เศรษฐกิจไทย-จีน ในระดับรองนายกรัฐมนตรี นอกจากนี้ ยังได้หารือความร่วมมือด้านเศรษฐกิจอื่นๆ เช่น ด้านการท่องเที่ยวหลังสถานการณ์โควิด-19 คลี่คลาย  การส่งเสริมการใช้ประโยชน์จากดาวเทียม พร้อมทั้งเชิญนักลงทุนชาวจีนมาร่วมลงทุนในไทย โดยเฉพาะพื้นที่เขตเศรษฐกิจภาคตะวันออก หรือ EEC สำหรับความร่วมมือในครั้งนี้ ทั้ง 2 ฝ่าย ร่วมกันพิจารณากำหนดเป้าหมายการค้าใหม่ และจัดทำแผนปฏิบัติการร่วมระยะเวลา 5 ปี ระหว่างไทย-จีน (2565-2569) โดยไทยให้ความสำคัญกับความร่วมมือด้านการอำนวยความสะดวกทางการค้า ทรัพย์สินทางปัญญา และการท่องเที่ยว อีกทั้งจะนำผลการประชุมครั้งนี้ เร่งพิจารณาและดำเนินการเพื่อให้เกิดผลอย่างเป็นรูปธรรมโดยเร็ว